b'\n_START_ARTICLE_\nMosel\n_START_SECTION_\nMaantiede\n_START_PARAGRAPH_\nMosel saa alkunsa Col de Bussangissa 715 metrin korkeudessa ja laskee noin 545 km:n p\xc3\xa4\xc3\xa4ss\xc3\xa4 Koblenzin kaupungissa l\xc3\xa4nnen suunnasta Reiniin.  Laskukohdassa Moselin keskivirtaama on 290\xc2\xa0m\xc2\xb3/s, ja Mosel on Reinin pisin ja Aaren j\xc3\xa4lkeen toiseksi suurin sivujoki, suurempi kuin Main ja Neckar.\n_START_SECTION_\nJokiosuudet\n_START_PARAGRAPH_\nJokiosuutta, joka ulottuu Saksan, Ranskan ja Luxemburgin rajapisteelt\xc3\xa4 Saarjoen laskukohtaan Konzissa v\xc3\xa4h\xc3\xa4n ennen Trieri\xc3\xa4, kutsutaan Yl\xc3\xa4-Moseliksi; se ei kuitenkaan ole joen latvavesien aluetta, joka sijaitsee Ranskassa. Jokiosuutta Trierist\xc3\xa4 Briedeliin kutsutaan Keski-Moseliksi. Osuus Briedelist\xc3\xa4 Koblenziin on nimelt\xc3\xa4\xc3\xa4n Ala-Mosel. Joki on Saksan alueella voimakkaasti mutkitteleva. Bremmin ja Cochemin v\xc3\xa4li\xc3\xa4 kutsutaan nimell\xc3\xa4 Cochemer Krampen (suom. Cochemin sinkil\xc3\xa4, v\xc3\xa4lj\xc3\xa4sti suomennettuna). Ala-Moselille tyypillist\xc3\xa4 ovat sen rinteiden terassimaiset viini\xc2\xadviljelm\xc3\xa4t.\n_START_SECTION_\nSivujoet ja ymp\xc3\xa4r\xc3\xb6iv\xc3\xa4t vuoristot\n_START_PARAGRAPH_\nJoen l\xc3\xa4nsipuolella t\xc3\xa4rkeimm\xc3\xa4t sivujoet ovat Madon, Orne ja Sauer, it\xc3\xa4puolella Meurthe, Seille ja Saar. _NEWLINE_Trierist\xc3\xa4 eteenp\xc3\xa4in Mosel virtaa kahden keskikorkean vuoriston v\xc3\xa4litse: Eifel (luoteessa) ja Hunsr\xc3\xbcck (kaakossa).\n_START_SECTION_\nValuma-alue\n_START_PARAGRAPH_\nMoselin valuma-alue on 28\xc2\xa0286\xc2\xa0km\xc2\xb2. T\xc3\xa4st\xc3\xa4 Ranskan aluetta on 15\xc2\xa0360\xc2\xa0km\xc2\xb2 eli noin 54\xc2\xa0% koko valuma-alueesta. Saksassa Rheinland-Pfalzin osavaltion aluetta on 6\xc2\xa0980\xc2\xa0km\xc2\xb2, Saarin osavaltion aluetta 2\xc2\xa0569\xc2\xa0km\xc2\xb2 valuma-alueesta. Luxemburgissa valuma-aluetta on 2\xc2\xa0521\xc2\xa0km\xc2\xb2, Belgian Walloniaa 767\xc2\xa0km\xc2\xb2 ja Saksan Nordrhein-Westfalenia 88\xc2\xa0km\xc2\xb2.\n_START_SECTION_\nMuuta\n_START_PARAGRAPH_\nJoen mukaan on nimetty kaksi departementtia Ranskassa: Moselle ja Meurthe-et-Moselle.\n_START_SECTION_\nNimi\n_START_PARAGRAPH_\nMosel-nimi on johdettu kelttil\xc3\xa4isest\xc3\xa4 nimest\xc3\xa4 Mosea, joka taas tulee latinan sanasta Mosella. Se on diminutiivimuoto nimest\xc3\xa4 Mosa, joka latinassa tulee alussa yhdensuuntaisesti virtaavan Maasjoen nimest\xc3\xa4. Mosel mainitaan roomalaisissa antiikin aikaisissa kirjoituksissa (Tacitus, Ausonius).'